Томаида (драма у три чина)/35
IV

ДЕСПОТ, БРАЈКО БРАЈАНОВИЋ

ДЕСПОТ: (У обичајено свом оделу): Није дошао још?
БРАЈКО: Не.
ДЕСПОТ: Рекао сам му да жури, требао је доћи већ! Што оклева толико? Јеси ли добро видео; јеси ли питао?
БРАЈКО: Ти си, господару, нестрпљив, те ти се чини време дуже но што је.
ДЕСПОТ: Па ипак се дуго задржао.
БРАЈКО: Ја не знам где је Селеновић пошао и где си га послао, ал’ знам да је скоро отишао и знам да неће губити време кад твоју наредбу врши.
ДЕСПОТ: То је истина! (Разгледа) Рекао сам да се упале миришљаве смоле.
БРАЈКО: Упалиће се!
ДЕСПОТ: Оде ли ко да позове молоске геронде?
БРАЈКО: Отишао је челник Грубеша!
ДЕСПОТ: Је ли ко данас слазио у тамницу?  
БРАЈКО: Ја сам, господару!
ДЕСПОТ: Гласнику, који је донео писмо Царево из Призрена, реци нека се сутра спреми за пут.
БРАЈКО: Рећи ћу.
ДЕСПОТ: (Нестрпљиво): Па ипак, Селеновић би већ могао бити ту?
БРАЈКО (Који је био крај терасе).: Неко је овај час ушао на доњу капију!
ДЕСПОТ (Нестрпљиво): Можда је он?
БРАЈКО: Не знам!
ДЕСПОТ: Ма он је, кад ти кажем. Шта чекаш, потеци, реци му да ми дође, што пре да дође!
БРАЈКО: Одлазим! (Оде)

Томаида (драма у три чина)